khistorydata/jeongjo-sjw-relations huggingface dataset:
정조 7년
李漢豐。以兵曹言啓曰。傳曰。向來申飭。何如。則雜人入於中神門之內。初不察禁。甚至部將擅離直次。以致闕點。所爲節節駭痛。不徒此也。奉命事體。何等至重。而推尋部將。欲捧擧案。乃反縛致帶隷。無非前所未聞之擧。該部將爲先汰去。過齋後令兵曹從重決棍事。命下矣。依前敎。當該部將牟應麟。汰去後決棍十五度之意。敢啓。傳曰。知道。
정조 7년
趙興鎭。以義禁府言啓曰。時囚罪人吳尙權金德行等原情公事判付內。參考向者處分。照律後。草記事。命下矣。吳尙權段。統制使李漢昌査啓內。壬寅反作各穀七百八十二石零。那移二十二石零。監色逋欠五十七石零。金德行段。慶尙道暗行御史沈基泰書啓內。吏校素猾。全不嚴束。倉穀七百二十二石零。流來反作。難免掩置。罪取考律文。則續大典倉穀條有曰。虛錄守令徒三年定配。又五年禁錮。反作守令。以處錄律論。典守穀物虧欠米四十石以上。該官罷職。大明律那移出納條有曰。監臨主守不正收正支那移出納者。竝計贓准監守自盜。論監守自盜。倉庫錢糧條有曰。凡監臨主守自盜倉庫錢糧等物七貫五百文。杖六十。徒一年。不應爲條有曰。凡不應得爲而爲之。事理重者。杖八十。名例有曰。二罪以上俱發。以重者論。大典推斷條有曰。犯私罪杖一百以上之罪。告身盡行追奪云。右人等之本律則從重論。告身盡行追奪。徒三年定配。又五年禁錮。而頃日餉穀反作之各鎭邊將等。照律公事判付內。最初首犯人等。如律勘斷。其餘各人等。本律公罪勘放事。命下矣。加背梁餉穀反作首犯萬戶李奎廷。前以反作本律。已爲禁錮徒配。則吳尙權旣非首犯。以公罪。徒三年定配。收贖放送。至於金德行。當初御史書啓中。只稱流來反作。難免掩置之律請罪。而首犯權管。無區別論罪之事。令該所管帥臣。栗浦津反作首犯人。詳査啓聞後。稟處。金德行。査啓前姑爲仍囚。何如。傳曰。允。
정조 7년
禁府啓目。前慶尙左道京試官徐有成原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處判付啓。依允。
정조 7년
直提學鄭志儉徐有防。待敎尹行任箚曰。伏以。古者左史記動。右史記言。各有所主。取其專也。人主有言。必書諸策。罔或有闕者。不但欲人主有所憚而必愼其言。言之善者。賴以流布四方。詔迪後人。世爲天下法。故曰聖謨洋洋。嘉言孔彰。此古史氏職也。苟或不然。則人主雖有嘉言。天下後世。將於何以考之哉。三代以後。幸所稱明君哲辟。其德雖不及古。其言之見於史。寂寥乃爾者。安知非記載多闕之過歟。恭惟我殿下。聖學貫天人。睿智洞古今。凡於理氣性命之原。治亂成敗之故。禮樂刑政文物度數之詳。靡不剖析微密。融通本末。而見之於施措。發之於絲綸者。固已度越百王。昭日月而倬雲漢矣。至於燕濩優游之地。晉接從容之際。恒言不離於精義。單辭亦關於至理。臣等忝叨近密。輒得承聆。實不勝欣聳欽誦之忱。第未知祕史所記者。果何如。而臣等旣不得各自識錄。則愈久愈忘。勢所必然。設令有所默識而私錄者。亦無以裒成一統。傳示久遠。此豈非大可懼者乎。大抵孔孟程朱之言。賴群弟子各記所聞。故後人得見聖賢之大全。誠以其涵負浩穰。非一二人所能盡者。況記注之體。記動易。記言難。記朝會渙汗之號易。記燕閑精微之語難。以若是之難。而不思所以廣錄而詳載。則其於流布四方。詔迪後人之圖。不其疎乎。臣等謹按宋史。洪邁在孝朝。乞令講讀官。各以日得聖語。關送修注官。使謹錄之。由此觀之。正史之外。又有記注。而登筵講讀之臣。皆得各記聖語。此實昭代之令典。雖以我朝官方言之。自銀臺玉署。以至三曹槐院宗簿等官。皆兼春秋之銜者。蓋欲廣錄而詳載。纖悉而無遺也。此卽祖宗朝故事。當其設法之初。必有紀事之實。而今特廢而不擧耳。臣等俱以無似。猥叨閣職。得此銀臺例兼春秋。則各記日得聖語。顧其職耳。不啻如宋朝之講讀官而已也。雖不必簪筆捧硯。一如翰注。而徒侈一條之華銜。全沒隻字之手錄者。亦豈臣等之所敢安者乎。臣等竊以爲。自今伊始。時原任閣臣。每於登筵之時。凡傳敎備忘等正史所必記之外。聖語之及於義理經史治法征謨者。皆各專心諦聽。退則謹識之。不計句語多寡。只主隨聞隨錄。及至歲終。則各出所記。互相訂正。刪其繁複。分門彙編。參倣貞觀政要朱子語類之例。藏之本閣。歲以爲常。則旣無侵官之嫌。粗有補漏之效。雖其見識淺陋。筆力荒拙。未足以形容聖旨之萬一。而其於翼正史。垂後世之方。或不無少補者矣。臣等抱玆耿耿。亦已久矣。而事係創始。未遽仰塵。今始略陳短箚。猥瀆崇聽。伏乞聖明。察其愚而允其請焉。答曰。省箚具悉。箚請事。出於做古述舊之意。行之爲便。依施。
정조 7년
大司憲洪良浩疏曰。伏以。臣猥叨言責之地。幸逢求言之會。知識淺短。無以仰塞明旨。向進一疏。附陳目下憂憤之忱。而適値事會悤遽。略擧梗槪。未及罄論愚衷。耿耿不能自已。又此不避煩猥而痛陳之。惟聖明垂察焉。臣聞制天下之變者。莫如操其要。防天下之患者。莫如審其幾。何謂操其要。曰拔本而塞源也。何謂審其幾。曰防微而杜漸也。嗚呼。丙丁之際。亂逆層生。實是天下之大變也。殿下所以治之者。不過黨羽而止。枝葉而止。根柢之鄭妻。窩窟之龜柱。猶復自如。終未能拔本而塞源。故六七年來。劇逆大憝。接跡而起。殆至式月斯生。是治逆之道。未得其要而然也。旣往之失。已無及矣。將來之戒。不容少忽。向當變亂之初。人心驚憤。莫不骨顫膽掉。大聲疾言。及至歲月稍久。朝論習於姑息。人情狃於見聞。君讎國賊。視若尋常。臣竊憂之矣。乃於經歲出疆之餘。歸聞德相之逆節。狼藉畢露。而不加一訊。自斃圓扉。終逭孥戮之典。至於鄭妻。則窮凶極妖。亘古所無。尙令假息。共戴一天。已不勝腐心痛骨。而今乃不關金吾。遽移鄕廬。飮啄自在。便同無故之人。不測之憂。難言之慮。無所不至。今日廷臣。固當碎首天陛。沬血致討。而竟無死爭之人。間有寬緩之論。回視數年以前。風習言議。逈然不同。以致忠逆之疆界不明。邪正之涇渭不分。凶孽之徒。尙稽典刑。而釁累之蹤。遽先甄敍。由是之故。時象日趨於混糅。隄防漸至於泮渙。君子無所恃而小人無所憚。陰懷覬覦之類。潛售嘗試之計。而不知明目張膽。防微杜漸。或有扶邪之說。徒增不逞之心。噫。覬覦之不已。將有伺間而抵隙者矣。抵隙之一入。則國是。安知不動搖。而民彝。幾何不斁晦。一部明義。將無可讀之地矣。寧不凜然氣短哉。此正國家安危消長之幾也。紀綱之頹弛。風俗之壞敗。公議之不張。國威之不尊。莫不由於此。誠可謂太息而流涕者也。夫以我殿下聰明英毅。高出百王。學貫今古。智周萬變。慨然有陶鑄唐虞之志。而光御七八年來。治不從欲。獨勞廈氈之上。徒勤臨朝之歎。凡我臣民之所仰望者。擧切有君無臣之歎。可勝惜哉。然挽捄之道。不在多言。惟在操其要而審其幾。明國是而定民志。于以建表準於朝廷之上。俾四方環視而莫之敢違焉。執此之道。堅如金石。行此之道。信如四時。則國是大定。而無撓攘之憂。民志不二。而絶覬覦之患矣。此豈但今日之先務也。基命宥密。長治久安之業。自此始矣。伏願聖明。遠覽獨斷。雷奮風揮。亟從三司之請。先將元惡。夬施王章。其餘醜類。倂皆如法勘斷。而凡於幾微消長之際。必兢必愼。則國家有盤泰之安。臣民享和平之福矣。豈不休哉。且臣於目下事。又有所慨歎者。夫押班監察旣著溺職之罪。至承拿處之命。則該府擬律。全不勘罪。大失議讞之體。不可以問備薄警而止。臣謂當該照律堂上。宜施譴罷之典。向來洪聖淵之以時臺移騎郞。已是失格。而況其違牌傳旨未下之前。遽然出肅。仍爲就直。擧措顚錯。聽聞爲駭。前正言洪聖淵。亦施罷職之典。宜矣。答曰。省疏具悉。第一件事。前批已及之。第二件事。問備。可矣。第三件事。依施。
정조 7년
持平李壽咸疏曰。伏以。臣病重難强之狀。已悉於前疏。不敢復事張皇。而又有區區情勢。向以大臣犯下事。有所引避。而爲喉院所斥。尙未得一伸廉隅。體貌虧損。情地臲卼。前後召牌。一味違傲。臺端一步。便是鐵限。復何敢一日虛縻。又添臣一大罪也。又況素患泄痢之症。近又添劇。叫苦床玆。神精昏倒。時日之間。萬無起動之勢。伏乞聖明。俯垂鑑諒。亟遞臣職。以便公私。不勝幸甚。臣於乞免之章。不宜贅陳他說。而事在目下。義急懲討。玆以憂憤之忱。敢徹黈纊之聽焉。噫。彼柳戇之罪逆。旣悉於三司之論列。而其陰慝之性。綢繆之謀。與德相國榮。一而二。二而一者也。國言喧謄。聲討迭發。而尙未見王章之快施。臣民之憤菀。當如何哉。至於趙文彦。其父靖世。本以賊禧之卵育。又爲逆能之血黨。一世指目。昭不可掩。而今其子敢生訟冤之計。至有上徹之擧。如此無嚴之類。若不痛懲。則其可曰國有法乎。聖鑑之明。想已洞燭無餘。而日者以休紙還下之命。此何等過中之擧也。若以屢經大霈。用此寬典。則如彼亂逆之徒。將何所懲戢乎。伏乞亟收成命。夬揮乾斷。竝允三司之請。少洩神人之憤焉。答曰。省疏具悉。處分意有在矣。爾其勿辭察職。
정조 7년
掌令洪周萬疏曰。伏以。天休滋至。邦籙無疆。闡寧考之謨烈。百世躋享。定元子之位號。一人篤慶。編祖宗之寶鑑。進殿宮之徽稱。縟儀屢擧。率土均歡。第臣苫塊餘喘。一縷苟存。私哀未盡。世念都灰。卽者柏府新命。忽下於往省松楸之時。手奉恩誥。只增感泣。噫。臣之逖違天陛。亦有年所。區區戀結之懷。豈不欲卽謝恩命。粗伸義分。趨詣朝班。瞻望耿光也。顧念臣年紀已邁。眼視先瞀。曾以臺職登筵。奏啓之際。昏謬做錯之狀。尙切惶恧之至。況今五六年之後。又經草土。神精益耗。視聽尤損。雖欲强策衰朽。冒沒趨膺。其於貽羞臺閣。爲人嗤點。何哉。伏乞天地父母。俯垂鑑諒。遞臣見職。以安私分。治臣逋慢之罪。以肅朝綱。千萬幸甚。臣於乞免之章。不宜暇及他說。而事係懲討。憂憤自激。敢此附陳焉。噫嘻。世變層生。亂逆踵起。臣於頃年。猥隨諸臣之後。粗效沐浴之忱。而每一念及。心膽尙掉。臣固知我聖上好生之德。每欲以鎭安二字。務爲維新之化。而炎炎之火。不盡撲滅。則易致燎原之患。桀之莠。未窮誅鋤。則必有滋蔓之慮。惟彼合辭中。前後諸賊窮凶叵測。負犯。如何。而元惡巨慝。假息自如。其餘應坐之類。亦逭當施之律。王綱有不振之歎。義理無可伸之期。臣竊痛之。伏願殿下。淵然深思。廓然奮發。亟允臺請焉。臣自鄕入來。又聞三司諸臣。方以柳戇趙文彦發配草記還給事。有所箚論。請寢成命。此實出於共公齊憤之義也。此輩罪犯。竄配猶輕。豈可以屢經大霈。遽置肆赦之典哉。臣謂允兪三司之請。斷不可已也。答曰。省疏具悉。處分意有在矣。爾其勿辭察職。
정조 7년
癸卯八月十六日卯時。上御宣政殿。儒生殿講入侍時。行都承旨沈豐之。左承旨李亨元。右承旨徐鼎修。左副承旨吳大益。右副承旨安聖彬。同副承旨趙興鎭。記事官李祖承。假注書李敬五。記注官金鳳顯。記事官李崑秀。以次進伏訖。上曰。試官入侍。賤臣承命出傳。判中樞府事洪樂性。工曹判書鄭民始。大司成朴祐源。刑曹參議趙鼎鎭。副司直李在學。副護軍洪文泳。兵曹正郞申耆。率儒生行。四拜禮訖。進伏。樂性曰。近頗涼生。聖體。若何。上曰。一樣矣。上曰。講冊。以詩傳爲之。可也。生員金潁等。以次進請訖。豐之曰。注書李祖承。莫重講章。不爲盡書。推考。何如。上曰。推考。置之。罰番。可也。上曰。今番講儒。全不成誦。事極駭然。仍命書榻敎曰。應講儒生洪履簡停擧。又命書傳敎曰。押班齋任。使之應講。出於奬勵激勸之意。而近來全不熟習。講章亦不能開口成誦。所見極甚駭怪。至於事體之屑越。猶屬第二件才。以不通儒生。能誦之前。切勿遞改。仍赴後次講。已有筵敎。如是申飭之後。若有違越之事。當該大司成。難免重勘。以此申明嚴飭。兵曹判書李𡊠曰。在前陵幸時。挾輦軍四百名。餘軍二百名。量宜替代矣。今亦依此磨鍊乎。上曰。依爲之。出擧條𡊠曰。設布帳。只元陵周回爲之矣。健元陵展謁時。布帳外環圍軍兵。退圍於健元陵。周回。而臨時以信箭擧行之意。分付隨駕營門。何如。上曰。依爲之。出擧條𡊠曰。弘化門外留都。守摠兩營。輪回爲之。而昨春弘陵幸行時。守禦廳擧行矣。今番兩營中。以何營磨鍊乎。上曰。以摠戎廳擧行。可也。出擧條𡊠曰。在前經宿幸行時。城門外屛門把守軍。大駕出城後。卽爲入來留都營。而還宮時。還爲出去把守矣。今亦依此擧行之意。分付。何如。上曰。城外屛門把守。今番除之。可也。出擧條𡊠曰。十里外斥候伏兵及傳語軍。守禦廳所屬京畿束伍軍。除出擧行矣。今亦依例爲之乎。上曰。依爲之。出擧條亨元曰。陵園幸行時。軍兵去來。例以信箭擧行。而兵曹判書李𡊠。誤以標信奏達。事涉疎忽。推考。何如。上曰。依爲之。出擧條豐之曰。新除授左承旨李漢豐。卽爲牌招察任。何如。上曰。依爲之。出擧條仍命書榻敎曰。玉堂違牌坐罷人竝敍用。又命書榻敎曰。戶曹參議前望單子入之。又命書榻敎曰。承旨前望單子入之。仍命退。諸臣以次退出。
정조 7년
癸卯八月十六日午時。上御誠正閣。禮房承旨入侍時。左副承旨徐鼎修。假注書李敬五。記事官李崑秀尹行任。以次進伏訖。上曰。同副承旨上注書入侍。賤臣承命出傳。同副承旨趙興鎭。注書李祖承進伏。上命書傳敎曰。殿講入格儒生。依例捧傳旨。又命書榻敎曰。史官一員待令。騎馬一匹立之。上曰。禮房承旨與史官一人。馳往四賢祠。奉審先聖遺像以來。仍命退。承史以次退出。
정조 7년
癸卯八月十六日酉時。上御誠正閣。坐直承旨入侍時。左副承旨徐鼎修。記事官李祖承李崑秀尹行任。二直提學徐有防。以次進伏訖。上曰。先聖遺像。奉審無頉乎。鼎修曰。然矣。上曰。奉安於何處乎。鼎修曰。奉安于明倫堂東挾室矣。上曰。捕廳從事官待令事。分付。賤臣承命出傳。還入進伏。上曰。先聖遺像。在後人。何等尊崇。今日捕廳之推覈市人。果何擧措。昔者神宗皇帝御筆。求市於燕肆。奉安於萬東祠。以此倣之。未知爲罪於市人。此委折。問于從事官以奏。賤臣承命出。還入奏曰。問于從事官。則以爲。進士趙得霖家下人金昌起爲名漢。以先聖遺像。出賣於市肆。故知成均黃景源。言送捕將。至有推問之擧云矣。上曰。捕校之不得踰越香橋。乃是法典所在。則香橋內事。捕廳安可主管乎。聞極駭然。該大將從當處分。拘留人則卽爲放送事。分付。賤臣承命出傳。還入進伏。上曰。大司成入侍。出榻敎賤臣承命出。與大司成朴祐源偕入進伏。上曰。先聖遺像。明當奉安于闕里祠。奉安時。孔氏子孫陪往。齋任中一人。亦爲擇送。而陪往之際。不爲貽弊列邑事。亦爲嚴飭以送。可也。仍命書傳敎曰。此時試邑守令。不可一日曠官。谷山縣監柳誼。使之明日辭朝。仍命退。諸臣以次退出。
정조 7년
行都承旨沈豐之坐。行左承旨李敬懋坐直。右承旨李亨元坐。左副承旨徐鼎修坐。右副承旨安聖彬坐。同副承旨趙興鎭坐直。注書李祖承仕一員未差假注書李敬五仕直。事變假注書金孝建仕。
정조 7년
李亨元啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 7년
承旨前望單子入之。李敬懋落點。
정조 7년
傳于李敬懋曰。坐直承旨入侍。
정조 7년
傳于李敬懋曰。同副承旨與下直守令入侍。
정조 7년
傳于李敬懋曰。左承旨入侍。
정조 7년
以大司諫林錫喆。執義兪彦脩。持平趙弘鎭。掌令洪周萬。持平李壽咸牌不進罷職傳旨。傳于李敬懋曰。只推。
정조 7년
傳于李敬懋曰。禁御兩營新番軍點考。舊番軍賞試射。勿拘元定日子。陵幸前無故日。進定爲之。留陣及動駕時出用一款。亦依定式施行。此是畿邑擾民之弊。不可不念。守禦廳所管城外斥候及伏兵。竝除之事。分付。
정조 7년
以馬兵別將望筒。傳于趙興鎭曰。仍任。
정조 7년
玉堂前望單子入之。校理李頤祥。副校理柳孟養姜忱。修撰林道浩姜彝正。副修撰李鼎運落點。
정조 7년
兵曹。以徐有大爲左邊捕盜大將。
정조 7년
李敬懋啓曰。新除授左邊捕盜大將徐有大。卽爲牌招。傳授命召及大將牌傳令牌。何如。傳曰。允。
정조 7년
以平安監司罪人朴順長等勘處事狀啓。傳于安聖彬曰。當初跟捕之只及江界府。不是異事。在卿別無引咎之端。事實旣如此。道內討捕使推考一款。分揀。金志善。以渠罪犯。律止徒年。未免失之太輕。嶺沿勿限年定配事。回諭。
정조 7년
徐鼎修。以元陵改修都監郞廳。以都提調意啓曰。告由祭前期一二日。堂上郞廳進詣陵下事。節目啓下矣。堂上。將以今月二十日出去。而郞廳及別工作郞廳。不可不先爲進去。預有定待之事。故明日發送之意。敢啓。傳曰。知道。
정조 7년
徐鼎修。以成均館官員。以行大司成意啓曰。臣伏奉筵敎。馳詣泮宮。孔夫子影幀。今日辰時移安于洪淸道尼城縣闕里祠之意。敢啓。傳曰。知道。
정조 7년
李敬懋。以內醫院官員。以都提調提調意啓曰。自前陵幸擧動經宿時。則陪從掌務官一員。例自司僕寺。補把馬一匹。許給矣。今此元陵幸行時。依前例許給之意。分付該寺。何如。傳曰。允。
정조 7년
李亨元。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 7년
趙興鎭。以司僕寺內乘。以一二提調意啓曰。再明日旗軍洗馬時。本寺正當爲進參。有闕之代。令該曹口傳差出。何如。傳曰。允。口傳擇差。
정조 7년
吏曹口傳政事。以李東郁爲司僕正。
정조 7년
癸卯八月十七日辰時。上御誠正閣。禮房承旨入侍時。二直提學徐有防。左副承旨徐鼎修。記事官李祖承李崑秀尹行任。以次進伏訖。上命書兵曹回啓判付。上曰。大興城役。果能完緻耶。有防曰。中軍之效勞不些。城築及倉舍軍器等修補之役。亦皆完實。而所費不過二千餘金矣。仍命退。諸臣以次退出。
정조 7년
癸卯八月十七日辰時。上御誠正閣。同副承旨與下直守令入侍時。同副承旨趙興鎭。假注書李敬五。記事官李崑秀尹行任。谷山縣監柳誼。以進伏訖。上問職姓名。誼奏對職姓名。上曰。年來西土。不宜放忽。一心撫摩。務從鎭安。則何有乎爲政。七事不須問。下往善爲之也。誼退出。上命書傳敎曰。左承旨職務相妨。許遞。前望單子入之。又命書傳敎曰。處分不過是重師律之意。前大將李敬懋敍用。又下敎曰。承旨落點。以李敬懋頒布。仍命書榻敎曰。新除授承旨牌招察任。仍命退。承史以次退出。
정조 7년
癸卯八月十七日申時。上御誠正閣。左承旨坐直承旨入侍時。行左承旨李敬懋。同副承旨趙興鎭。假注書李敬五。記事官李崑秀尹行任。以次進伏訖。上謂敬懋曰。卿爲禮房。明日當爲傳香番。坐直。宜矣。敬懋先退。上曰。別雲劍望筒及兵曹節目。斯速入之。仍命書傳敎曰。今番陵幸時。整理使。勿以亞堂爲之。戶判。以都監堂上。旣在本陵。除朝辭。仍察整理使之任事。分付。又命書榻敎曰。右邊捕盜大將具明謙。明日龍虎營習陣時。仍佩往來。仍命退。承史以次退出。
정조 7년
癸卯八月十七日初更。上御誠正閣。左承旨入侍時。左承旨李敬懋。假注書李敬五。記事官李崑秀尹行任。以次進伏訖。上曰。動駕時營門所費爲。幾何。敬懋曰。若經宿則倍入。而乾犒饋。合以計之。幾近三千兩矣。上命書傳敎曰。動駕前連値齋日。時囚。明日內議處照律事。分付。又命書傳敎曰。陵行當前。玉堂未差之代。前望單子入之。待下批牌招察任。仍命退。承史以次退出。
정조 7년
行都承旨沈豐之坐。行左承旨李亨逵坐。右承旨李在學坐直。左副承旨徐鼎修坐。右副承旨安聖彬坐直。同副承旨趙興鎭坐。注書李祖承仕一員未差假注書李敬五仕直。事變假注書金孝建仕。
정조 7년
傳于安聖彬曰。史官一員待命。騎馬一匹入之。
정조 7년
以副校理柳孟養姜忱。副修撰李鼎運牌不進罷職傳旨。傳于李亨逵曰。只推。更爲牌招。
정조 7년
李在學。以都摠府言啓曰。今二十五日元陵幸行敎是時。摠管十員內。寶劍四員。侍衛二員。守宮一員。不可不備員。而副摠管趙圭鎭。以都監中軍陣上進。副摠管李廷壽。以御營中軍留陣進。副摠管尹師國。有頉。副摠管徐晦修。未肅拜。寶劍侍衛守宮。無以備員。令政院稟旨變通。以無故人竝卽差出。以爲備員分排之地。何如。傳曰。竝許遞。口傳差出。
정조 7년
兵曹口傳政事。以趙時俊金履素沈墢洪益弼爲副摠管。
정조 7년
傳于安聖彬曰。新除授摠管竝牌招。
정조 7년
徐鼎修。以吏曹言啓曰。明日監試初試試官。當爲擬望。而判堂以其親病沈篤。無以行公。禮使之義。勢難强迫。參議在外未肅拜。儒賢去就自別。有難輕易遞改。昨聞亞銓言。備三員然後。可以擧行云。此有定式之事乎。獨堂亦無擧行之例乎。令該曹詳考文蹟草記事。命下矣。取考臣曹所載謄錄。則癸巳年。因大臣所奏。大小科初試試官。備三堂齊進擬入事。明有定式。而今春監試及文科初試時。判書參議。俱以在外。參判獨進擬入之意。敢啓。傳曰。旣云癸巳定式。則係是先朝受敎。今春試望擬入時。以獨堂上擧行。因何委折而然乎。旣聞之後。不可無飭。爲先自政院。問于該曹以啓。
정조 7년
安聖彬啓曰。旣云癸巳定式。則係是先朝受敎。今春試望擬入時。以獨堂上擧行。因何委折而然乎。旣聞之後。不可無飭。爲先自政院問于該曹以啓事。命下矣。問于該曹。則前參判金履素。以爲。今春試望擬入之時。判書參議俱在外。伊時行公者。只是臣一人而已。且有己亥九月參判之獨當試望。而旣載本曹謄錄。故只依己亥已例。獨進擬入云矣。敢啓。傳曰。然則此銓官。無可罪之端矣。己亥九月銓官捧現告。卽爲問啓。獨堂擧行。或因伊後定式而然乎。此意一體問啓。雖不備員。仍爲擧行。伊後如有筵稟變通之擧。明日亦當依此爲之。亦令吏曹詳考草記。
정조 7년
安聖彬啓曰。然則此銓官。無可罪之端矣。己亥九月銓官捧現告。卽爲問啓。獨堂擧行。或因伊後定式而然乎。此意一體問啓事。命下矣。問于吏曹。則以爲。癸巳筵稟定式之後。己亥獨堂擧行。似出於不知定式。因循癸巳前舊例之致。而伊後獨堂擧行。別無更爲定式之事云矣。傳曰。癸巳筵稟定式。謄錄考入。
정조 7년
安聖彬啓曰。卽者吏曹假郞廳來言。式年監試初試試官望。明日當爲修整以入。而判書徐浩修。參判鄭昌順。俱以病不來。參議兪彦鏶在外。不得擧行云。判書參判竝待開門牌招。何如。傳曰。情理旣云難强。牌招徒近無實。判書徐浩修許遞。無故堂上。牌招開政。
정조 7년
傳于李在學曰。吏曹判書前望單子入之。
정조 7년
吏曹判書前望單子入之。金鍾秀落點。
정조 7년
傳于安聖彬曰。參議時在數日程。勢難趁明日擬望前以上來之意。下諭。不卽變通。都欠誠意。吏曹參議兪彦鏶許遞。以在京無故人。今日政差出。判堂所住處。不滿數舍之頃。且是部界畿邑之交。出牌無所不可。待城門開。牌招察任。牌去來。預爲嚴飭。
정조 7년
有政。吏批。判書金鍾秀在外未肅拜。參判鄭昌順進。參議未差。右副承旨安聖彬進。啓曰。判書金鍾秀在外未肅拜。參議未差。小臣獨政未安。何以爲之。敢稟。傳曰。仍爲之。以洪宗藎爲掌樂正。李顯靖爲奉常正。沈定鎭爲松禾縣監。書狀李東郁單付。
정조 7년
兵批。判書李𡊠進。參判尹塾未肅拜。參議鄭存中病。參知趙興鎭未肅拜。右承旨李在學進。以禹弼昌爲忠翊將。李憲默爲同知。閔百吉爲部將。同知李漢豐。北道參軍沈耇賢。副護軍李得濟。副司直金載人。副司果閔致協單付。
정조 7년
安聖彬。以吏批言啓曰。本曹參議。以在京無故人差出事。命下矣。在京無故人。只有二員。以二望擬入之意。敢啓。傳曰。知道。
정조 7년
安聖彬。以吏曹言啓曰。己亥九月。銓官捧現告。卽爲問啓。獨堂擧行。或仍伊後定式而然乎。此意一體問啓。雖不備員。仍爲擧行。伊後如有筵稟變通之擧。明日亦當依此爲之。亦令吏曹詳考草記事。命下矣。詳考癸巳定式。以後謄錄則或因銓堂之不備間多。兩堂擧行之時。而此亦出於不知有定式。隨時擧行之致。別無更爲變通定式之事。敢啓。傳曰。本曹謄錄。今始取見。癸巳年大臣筵奏。但以三堂無故時。備員齊進。擬入望筒之謂也。在外或未肅拜堂上。元無因此變通之語焉。續見卿之草記。亦有可證之端。三堂不備。只以行公堂上擧行。似不大悖。當初定式之本意。今不必別加釐改。此後一遵癸巳筵奏。三堂備員。則無或懸頉不進。雖値未備員之時。不必變通差出。以此申明。知悉。山林去就。事體自別。旣知癸巳定式本意。則尤難輕遞。參議許遞傳旨。令政院勿施。判堂去來。待城門開。亦令政院另加催促。
정조 7년
李在學。以宗親府郞廳。以有司堂上意啓曰。今此元陵幸行敎是時。宗臣十二員。以每品例爲隨駕。而摠管及老病人員外。只是六員。以此數依前隨駕之意。敢啓。傳曰。知道。
정조 7년
李在學。以訓鍊都監言啓曰。泰秋門南邊宮墻二處頹圮處。今已畢築。把守軍還入直所之意。敢啓。傳曰。知道。
정조 7년
禮曹啓目。粘元子阿只氏藏胎時所入雜物。依所報。令本道及各該司擧行事。移文知委。何如。判付啓。依回啓。施行爲旀。今番安胎之行。以重事體之意。不得已許施。若因此行。有一毫貽弊民邑之擧。是豈自初申飭之本意。依俄下判下。各別嚴飭。下去官員。其數甚多。以今畿湖民事。決難循常擧行。書標官以從事官兼行。奏時官以陪胎或監役官中兼用之意。分付。仍以此意。知委諸道爲良如敎。
정조 7년
禁府啓目。風雲雷雨典祀官曺亨壽原情云云。傳旨內辭緣。泛稱遲晩。刑推得情。何如。判付啓。其在重祀典之意。不可白放。考律以公罪。勘放爲良如敎。
정조 7년
又啓目。盈德前縣令趙亨達原情云云。傳旨問目內辭緣。泛稱遲晩。刑推得情。何如。判付啓。數行供語。迷劣莫甚。特敎按問之下。以渠所犯。焉敢若是納招。帖給錢貨。果甚意思。同罪獨逭。重違法理。以此以彼。此等罪囚。不可尋常勘放。原公事勿施。待無故日。更爲捧供爲良如敎。
정조 7년
又啓目。長木浦前別將李弘秀原情云云。傳旨問目內辭緣。泛稱遲晩。刑推得情。何如。判付啓。依同罪。他囚本律良中。以公罪。勘放爲良如敎。
정조 7년
又啓目。奉常寺判官安策原情云云。傳旨問目內辭緣。泛稱遲晩。刑推得情。何如。判付啓。新除之故。似未檢察。分揀放送爲良如敎。
정조 7년
又啓目。前慶熙宮衛將洪重元原情云云。傳旨內辭緣。泛稱遲晩。所當請刑是白乎矣。年過七十。法不當請刑。上裁。何如。判付啓。年過七十。無怪乎不能致察。此囚分揀放送。其時擬望銓官。從重推考爲良如敎。
정조 7년
照目。義禁府前都事尹美基矣。身爲首都事。府屬之受賂。矇未覺察。不能檢飭。事極可駭。以此照律罪。杖六十徒一年罪良中。減一等。從重論。杖一百收贖。告身盡行退奪。私罪。奉敎。府例云然之。則不必勤勘。不拘檢之郞官。付過放送爲良如敎。
정조 7년
又照目。前慶尙左道京試官徐有成矣。身爲主試官。若能先期曉諭。則蹂躪致死。豈至六人之多。其不能檢飭之罪。在所難免。以此照律罪。杖八十收贖。奪告身三等。私罪。奉敎。近來京外試場。紛競日甚。事係微細。尙難寬恕。況此蹂躪致命之數。至於六人之多。其在嚴科場重人命之意。不可只施例勘。卽其試邑。徒三年定配。以謝嶺外人士爲良如敎。
정조 7년
又照目。司憲府監察金禧燮朴龍煥等矣。金相玉之不待回班。任自徑歸。後行班次。因此都散。而身爲押班監察。又不卽呈課。其溺職之罪。在所難免。以此照律罪。各杖八十收贖。奪告身三等。私罪。奉敎。同罪之囚。或放或否。不無斑駁之歎。付過責效。亦無不可。此兩囚。姑爲付過放送爲良如敎。
정조 7년
又照目。松禾縣監南寅老矣。殺獄事體。何等重大。而只憑屍親之所告。以致正犯之不明。及其經年反案之後。罪人始得。則當初不能明覈之罪。在所難免。以此照律罪。杖六十收贖。奪告身一等。私罪。奉敎。疑獄成案。本自難愼。而率爾句斷。致使元犯換易。有非尋常檢驗失實之比。以功議減等。仍令帶職放送。殊乖重人命嚴獄體之意。以罷職勘處爲良如敎。
정조 7년
又照目。議政府司錄柳頤玄矣。前已應製。今忽不作。擧措殊甚駭然兺不喩。臨軒試取。解題書揭。元無已例是隱則其矣供語。極其無嚴。甚至强其不知等說。肆然納供。前罪後犯。無非難恕。從重勘律罪。杖一百。告身盡行追奪。放送。私罪。奉敎依允爲旀。功議各減一等爲良如敎。
정조 7년
癸卯八月十八日卯時。上御誠正閣。吏房承旨入侍時。左副承旨徐鼎修。假注書李敬五。記事官李崑秀尹行任。以次進伏訖。上命書傳敎曰。明日監試初試試官。當爲擬望。而判堂以其親病沈篤。無以行公。禮使之意。勢難强迫。參議在外未肅拜。儒賢去就自別。有難輕易遞改。昨聞亞銓言。備三員然後。可以擧行云。此有定式之事乎。獨堂亦無擧行之例乎。令該曹詳考文蹟草記。上曰。吏曹草記催促。又下敎曰。雲觀提調李崇祜。詳錄京外擧行凡節以入之意。分付。仍命退。承史以次退出。
정조 7년
行都承旨沈豐之坐。行左承旨朴祐源坐直。右承旨李亨元坐。左副承旨徐鼎修坐。右副承旨安聖彬坐。同副承旨趙興鎭坐直。注書李祖承仕一員未差假注書李敬五仕直。事變假注書金孝建仕。
정조 7년
徐鼎修啓曰。明日常參經筵。取稟。傳曰。停。
정조 7년
李亨元啓曰。守禦使鄭民始。以兼帶司僕提調。旗軍洗馬。今方出去矣。所佩密符。來請還納。何以爲之。敢稟。傳曰。仍佩往來。
정조 7년
兵曹口傳政事。司直李敬懋。
정조 7년
以副校理柳孟養姜忱牌不進罷職傳旨。傳于朴祐源曰。只推。
정조 7년
以戶曹佐郞元毅鎭汰去傳旨。傳于趙興鎭曰。口傳差出。
정조 7년
吏曹口傳政事。以南有寬爲戶曹佐郞。
정조 7년
趙興鎭。以吏曹言啓曰。今癸卯式年監試初試試官。今方擬入。而其中前校理吳泰賢。前修撰鄭在信。前持平李百亨。時無職名。令該曹口傳付軍職。何如。傳曰。允。
정조 7년
朴祐源。以承文院官員。以都提調意啓曰。月食已過。禮部回咨。依例撰出。正書安寶後。定禁軍給馬下送于灣府。使之傳給鳳城將處。以爲轉致北京之地。何如。傳曰。允。
정조 7년
朴祐源。以禮曹言啓曰。今此式年監試初試一所。設場於本曹矣。上直郞廳。依例朝房直宿之意。敢啓。傳曰。知道。
정조 7년
李亨元。以都摠府言啓曰。今八月二十五日元陵幸行時。摠管十員內。寶劍四員。侍衛二員。守宮一員。不可不備員。而副摠管洪益弼在外。趙時俊金履素沈墢牌不進。寶劍侍衛守宮將。無以備員。令政院急速稟旨變通。以在京無故人。竝卽差出。以爲備員之地。何如。傳曰。允。在外及未肅拜人許遞。令該曹口傳差出。
정조 7년
兵曹口傳政事。以宋文載李憲默柳義養李得濟爲副摠管。
정조 7년
趙興鎭。以義禁府言啓曰。時囚罪人徐有成。杖八十收贖。奪告身三等。照律公事判付內。近來京外試場。紛競日甚。事係微細。尙難寬恕。況此蹂躪致命之數。至於六人之多。其在嚴科場重人命之意。不可只施例勘。卽其試邑。徒三年定配。以謝嶺外人士事。命下矣。徐有成。卽其試邑慶尙道龍宮縣徒三年定配。而以判付內辭意。具罪目依例發遣府羅將。押送配所。何如。傳曰。允。
정조 7년
趙興鎭。以義禁府言啓曰。時囚罪人南寅老。杖六十收贖。奪告身一等。照律公事判付內。疑獄成案。本自難愼。而率爾句斷。致使元犯換易。有非尋常檢驗失實之比。以功議減等。仍令帶職放送。殊乖重人命嚴獄體之意。以罷職勘處事。命下矣。南寅老罷職放送之意。敢啓。傳曰。知道。
정조 7년
趙興鎭。以義禁府言啓曰。因兵曹啓辭刑曹啓目內。慶熙宮守直中官梁濟漢邊安國等。令該府拿問處之事。允下矣。梁濟漢邊安國等。今方待命。卽爲拿囚之意。敢啓。傳曰。已命內侍府。刊名放送。
정조 7년
司諫李福徽疏曰。伏以。臣性本庸愚。識又昏謬。淸朝耳目之任。自知不稱。間因事會黽勉承膺。而累入臺地。未嘗出一言論一事。尋常悚恧。有靦面目。不意日者。太常之除旨纔下。薇垣之新命踵臨。未知聖明。何所取於鹵莽賤品。而有此誤恩也。感激洪造。他不暇顧。雖不得不章皇出肅。而因仍蹲冒。斷無其理。且臣老父。年今八十有七矣。常時筋力。固已凜凜。而近當換節之時。素患虛眩之症。重添寒感之疾。食飮全却。神識迷錯。委頓床席。氣息奄奄。雜試藥餌。有進無退。臣方左右扶將。晝夜焦泣。實有朝夕難保之勢。萬無晷刻離捨之望。揆以公義。旣難冒進。參以情私。末由轉動。決不可虛縻久據。以致上貽朝廷之羞。下以受人嗤點也。明矣。玆敢疾聲呼籲於孝理之下。伏乞特垂矜諒。亟賜遞改。以便救護。以安私分。千萬幸甚。答曰。省疏具悉。爾其勿辭。救護父病。
정조 7년
癸卯八月十九日卯時。上親臨瑞蔥臺入侍時。行都承旨沈豐之。行左承旨李敬懋。右承旨李亨元。左副承旨徐鼎修。右副承旨安聖彬。同副承旨趙興鎭。記事官李祖承。假注書李敬五。記事官李崑秀尹行任。一直提學鄭志儉。二直提學徐有防。檢校直閣徐龍輔。以次侍立訖。上曰。騎軍洗馬。何處爲之乎。亨元曰。興仁之門外安巖川云矣。訓鍊大將具善復。領率軍校。以次軍禮訖。宣傳官具綜曰。都監中軍趙圭鎭。軍禮失措。請記過。上曰。記過。可也。上曰。參試官尙不待令。事極駭然矣。善復曰。都監從事官。未及待令。事係期會。小臣惶恐待罪。而從事官記過。何如。上曰。爲先以宣傳官一員塡差。可也。上命書傳敎曰。陵幸當前。隨駕營門。將任不可久曠。前禁衛大將李敬懋。仍任前職。亨元曰。新除授禁衛大將。時無職名。令該曹口傳付軍職。何如。上曰。依爲之。出擧條仍命書榻敎曰。禁衛大將李敬懋牌招。傳授命召。又命書榻敎曰。承旨前望單子入之。又命書傳敎曰。新除授承旨牌招。又命書傳敎曰。承旨房仍。又命書榻敎曰。戶曹佐郞元毅鎭汰去。上曰。監試試官。尙不擬入。吏判。何當入來。右副承旨出去政院。連爲催促。試官違牌。勿爲呼望。上曰。司僕都提調提調入侍。都提調徐命善。提調鄭民始進伏。命善曰。勞動之餘。聖體。若何。上曰。一樣矣。上曰。東風連吹。穡事可悶。命善曰。西成不遠。似不至大段爲害。而第不勝悶然矣。民始曰。今番陵幸時。斥候伏兵除之事。命下矣。深軫擾民之弊。有此除減之敎。德意所被。孰不欽仰。而第伏念斥候伏兵。所係不輕。雖於城內動駕時。移次經宿。則亦有斥候伏兵。況當郊外經宿行幸之時。何可無斥候伏兵乎。歷考數三十年謄錄。曾無全減之例。今番亦爲依例擧行。令兵曹節目中。付標改啓下。何如。上曰。減數擧行。可也。出擧條仍還內。諸臣以次退出。
정조 7년
癸卯八月十九日酉時。上御誠正閣。坐直承旨入侍時。同副承旨趙興鎭。假注書李敬五。記事官李崑秀尹行任。以次進伏訖。上曰。湖南穡事。未免穴農。言念民事。食息靡甘。晩雨又如此。不至痒稼否。興鎭曰。峽農則僅免歉荒。而晩霖不無被害處云。誠甚悶然矣。上命書傳敎曰。今番陵幸。瑞蔥臺內試射時。駕前折衝李錫觀。駕後出身金尙潤。柳葉箭三中四分。駕後出身安彰績。騎芻四中。駕前出身李雲澤。駕後洪壽昌徐光赫。騎芻三中。竝加資。駕前閑良姜碩儁。柳葉箭三中四分。駕前閑良安世臣。駕後閑良玄思文。騎芻三中。直赴殿試。駕後閑良崔景瑞柳葉箭邊三中。直赴會試。武藝廳兼司僕金瑞應。柳葉箭四中五分。兼司僕張致福。四中四分。竝待登科加資。仍命退。承史以次退出。
정조 7년
行都承旨沈豐之坐。行左承旨朴祐源坐。右承旨李亨元坐。左副承旨徐鼎修坐直。右副承旨安聖彬坐直。同副承旨趙興鎭坐。注書二員未差。假注書徐瀅修仕直金孝建仕。事變假注書未差。
정조 7년
李亨元啓曰。今此幸行時。何大臣留都乎。敢稟。傳曰。金領府事留都。
정조 7년
傳于朴祐源曰。吏房承旨入侍。
정조 7년
徐鼎修啓曰。卽者吏曹假郞廳來言。注書李祖承。口傳還付翰林事。命下。而判書金鍾秀。參議兪彦鏶。俱在外未肅拜。參判鄭昌順差祭。不得擧行云。何以爲之。敢稟。傳曰。相考前例。更稟。
정조 7년
以洪忠監司懷德縣監遭母喪狀啓。傳于安聖彬曰。此時本邑。不可一刻曠官。該縣監之代。另加擇差。待下批當日下送。
정조 7년
注書李祖承遷轉。代以徐瀅修爲假注書。
정조 7년
以漢城府坐不坐單子。傳于安聖彬曰。詞訟劇地。委屬可悶。判堂亞尹竝許遞。以無故人差出。
정조 7년
安聖彬啓曰。卽者兵曹郞廳來言。判書李𡊠承牌入來。而吏曹堂上俱有故。不得開政。本曹無獨政之規云。何以爲之。敢稟。傳曰。然則待開門擧行。
정조 7년
李敬五改差。代以金孝建爲假注書。
정조 7년
以京畿監司安山等三邑雨雹狀啓。傳于安聖彬曰。本道民事。可謂茫然。水旱風雹。無災不有。此後接濟之策。專委於卿。卿其另加惕念。預先料量事。回諭。昨日雨雹。城內則元無是災。無或只於此數邑。間間被傷乎否。餘外諸邑。更卽星火探問。近日東風以後。民情穡事。亦令詳細報來。此時檢田之政。尤當着意。各別嚴飭。俾無虛實相蒙。從後有査勘之弊事。一體。回諭。
정조 7년
尙衣院提調臣鄭民始。臣金履素。司圃署提調臣李亨逵。掌苑署提調臣沈豐之啓曰。因開城留守臣徐有防上疏。三司基地稅錢蠲減事。令各該司稟處事。命下矣。尙方所捧。各項貢錢。逐年減縮。比前摠數。猶未及半。院中需用。每患不足。則固難遽議除減。而該府陳請。旣多矜惻之端。聖批稟處。實出憫恤之意。一切防塞。亦非寧失之義。本院稅錢一百六十一兩零中。六十一兩零。特爲蠲減。以示朝家軫念之恩。司圃署。以御供衙門。事體至重。而凡諸貢價。只以外邑折受之稅。計數上下矣。挽近以來。各邑土地。或浦落或陳廢。所捧之稅。逐年耗縮之中。丙申年。因御史書啓。黃海道遂安郡所捧稅錢五百十八兩減給之後。本署物力。尤極凋殘。莫重上供。每患苟艱。事之惶懍。莫此爲甚。量外加耕。旣有從前折受之例。故探得數邑閑曠之地。已爲論報禮曹。而今此開城府所在基址減稅之請。雖出於爲民除弊之意。取考謄錄。則當初稅錢爲二百十九兩。而庚申年。因筵中定奪。以民結例。五十八兩。已爲減給。今因守臣請減。又若減給。則本署支用。實無措手之路。參以事勢。有難許施。依前收稅。掌苑署開城府所在折受田。爲九結三十五負五束。而當初以家垈徵稅者。錢爲三百二十八兩零矣。庚申年幸行之後。因前後留守陳達。依下敎以結卜稅收捧。故所捧減爲八十九兩零。較之當初所捧之數。幾減四分之三。在松民。已爲莫大之惠矣。大抵本署。本以至殘之司。無他支用。只以京外略干處稅錢。爲一年公用之資。而所入不能當所用。今又減八十兩之捧。則流來應下之用。將無以辦出。誠極可悶。若依留守所請。以本府土地之例。只捧四斗之稅。則九結零所捧。當爲米三十六斗零矣。在昔三百餘兩之稅。今爲二包餘穀而止。損上益下。雖云美政。亦豈有如許道理乎。本署雖甚凋殘。若係厲民之事。則當此聖上軫恤民隱之時。守臣疏陳。若是申勤。豈爲署用之難繼。敢有彼此之留難。而今玆復減之論。便同永蠲之政。揆以事勢。實無曲循之道。本署所捧松都折受田之稅。一依近年例施行。何如。傳曰。依爲之。
정조 7년
李亨元。以都摠府言啓曰。今八月二十五日元陵幸行時。寶劍侍衛守宮。不可不備員。而摠管十員內。副摠管宋文載未肅拜。李憲默李得濟在外。無以備員。令政院稟旨變通。在京無故人卽爲差出。以爲備員之地。何如。傳曰。許遞。政官牌招。開政差出。
정조 7년
安聖彬。以弘文館言啓曰。副校理柳孟養姜忱。旣有只推之命。竝卽牌招察任。何如。傳曰。允。
정조 7년
李亨元。以訓鍊都監言啓曰。依下敎。隨駕武藝別監一百三十六人。每人五時饌價錢各九錢式。磨鍊。分給之意。敢啓。傳曰。知道。
정조 7년
李亨元。以訓鍊都監言啓曰。都監分授都城白岳山西邊體城頹毁處。今月二十一日始役。改築之意。敢啓。傳曰。知道。
정조 7년
李亨元。以兵曹言啓曰。今八月二十一日武臣賓廳講書日次。而國忌齋戒相値。不得爲之之意。敢啓。傳曰。知道。
정조 7년
安聖彬。以義禁府言啓曰。時囚罪人李弘秀原情公事判付內。依同罪他囚本律。以公罪勘放事。命下矣。李弘秀。以公罪。照律以入。而當初繡啓中。只以李弘秀之倉穀四百六石。零流來反作。襲謬請罪。而無首犯人論列之事。令該所管帥臣。長木浦鎭餉穀反作首犯別將。詳査啓聞後。稟處。何如。傳曰。允。
정조 7년
禁府照目。長木浦前別將李弘秀矣。忽於禁松。疎於檢下。倉穀四百六石。零流來反作。襲謬之罪。亦宜重勘罪。從重論。徒三年定配收贖。公罪。奉敎依允。
정조 7년
禁府照目。風雲雷雨典祀官曺亨壽矣。本壇事體。何如朝家申飭。又何如。而祭器執頉。若是夥然。大抵外山川祀享。每患有此等之弊。今番使之拔例奉審。良以此也。至於籩豆之破傷。尤極欠敬。拿問處之罪。杖一百收贖。公罪。奉敎依允。
정조 7년
禁府啓目。開雲浦前萬戶金興魯原情云云。傳旨問目內辭緣。泛稱遲晩。刑推得情。何如。判付啓。參考他囚律。勘放後。草記爲良如敎。
정조 7년
領中樞府事金尙喆箚曰。伏以。今此幸行時。以臣有留都之命。臣誠惶感隕越。固當顚倒奉行。而臣是尸居殘喘。神精暈眩。聰聽閉塞。平居酬接。一切抛廢。無復有生人事。此時扈衛重任。自量氣力。實無冒膺之望。而況今有事先寢。聖躬親勞。臣於一縷未泯之前。不敢爲息偃之計。必欲舁到陣門之外。仰承起居之節。留待陵上事訖。以少伸義分之萬一。玆不敢不仰暴情實。伏乞聖明。俯垂鑑燭。將臣留都之命。亟賜變通。以幸公私。不勝大願。取進止。答曰。省箚具悉卿懇。留都之任。纔命他大臣。卿須安心勿辭。往參董工之班。仍傳曰。此批答。遣史官。傳諭于領府事。
정조 7년
癸卯八月二十日辰時。上御誠正閣。吏房承旨入侍時。一直提學鄭志儉。左副承旨徐鼎修。記事官李祖承李崑秀尹行任。以次進伏訖。上曰。冊子凡例。何以爲之耶。志儉曰。凡例草。玆持入矣。上曰。草本猶欠詳備。隨事添入。可也。仍命退。諸臣以次退出。
정조 7년
癸卯八月二十日巳時。上御誠正閣。左承旨入侍時。行左承旨朴祐源。記事官李祖承李崑秀尹行任。以次進伏訖。上曰。同副承旨入侍。出榻敎賤臣承命出。與同副承旨趙興鎭偕入進伏。命書傳敎曰。本道沿峽農形。旣旱且澇。前此酷被災傷處。固無可論。以稍實邑言之。向來大水。痒稼必當不少。加之近日日候陰翳。東風一直緊吹。各穀之無望成就。可以推知。觀此狀本。以朝霧晝曝。可期有秋爲辭。本營距畿甸稍間。豈或風氣逈異故然歟。信爾。民事萬幸。否則。無幾於諱災。至於有秋云云。決知爲過當。爲道臣者。對民邑言。務從鎭安。毋至先自繹騷。可也。如其登聞之事。不必一味掩覆。唯以樂聞爲意。視古人日奏水旱之事。豈不不及萬萬。全羅監司趙時偉推考。此狀啓還下送。使之改修整上送。誠如狀辭。謂之登年。無所不可。度支俵災。猶屬太多。此後設或加請。廟堂將何所據而許施。竝以此意知悉事。自政院原書目題送。又命書傳敎曰。注書李祖承。口傳還付翰林。書訖。命退。承史以次退出。
정조 7년
癸卯八月二十日酉時。上御誠正閣。坐直承旨入待時。稟事閣臣徐有防。左副承旨徐鼎修。假注書李敬五。記事官李崑秀尹行任。以次進伏訖。上曰。上注書李祖承。移付翰林。代以徐瀅修擬入。因爲省記。仍命退。諸臣以次退出。
정조 7년
癸卯八月二十日初更。上御誠正閣。坐直承旨入侍時。二直提學徐有防。左副承旨徐鼎修。假注書徐瀅修。記注官金鳳顯。記事官尹行任。以次進伏訖。上命鼎修。讀諸公事訖。仍命退。諸臣以次退出。
정조 7년
行都承旨沈豐之坐。行左承旨朴祐源坐直。右承旨李亨元坐。左副承旨徐鼎修坐。右副承旨安聖彬坐直。同副承旨趙興鎭坐。注書二員未差。假注書徐瀅修仕金孝建仕直。事變假注書未差。
정조 7년
傳于朴祐源曰。改修都監都提調留待。
정조 7년
傳于李亨元曰。改修都監都提調京畿監司入侍。
정조 7년
有政。吏批。判書金鍾秀在外未肅拜。參判鄭昌順進。參議兪彦鏶在外未肅拜。左副承旨徐鼎修進。啓曰。判書金鍾秀。參議兪彦鏶在外未肅拜。小臣獨政未安。何以爲之。敢稟。傳曰。仍爲之。以徐浩修爲判尹。尹師國爲左尹。沈命德爲敦寧都正。金憙爲大司成。朴尙春爲禮曹佐郞。宋守淵爲濟用判官。李翊永爲泰陵直長。朴光晦爲懷德縣監。南松耇爲兼引儀。韓宗祉爲律學敎授。李亨逵爲右尹。
정조 7년
兵批。判書李𡊠進。參判尹塾病。參議李在學病。參知鄭存中入直。右承旨李亨元進。啓曰。釜山僉使。今當差出。而擬望之人乏少。未準朔禁軍將。竝擬。何如。傳曰。允。沈墢爲同知。趙時俊爲副摠管。金重宅爲慶熙將。李潤謙爲釜山僉使。副司直徐浩修李益烍單付。
정조 7년
以副摠管望筒。傳于朴祐源曰。首望以有頉。再昨旣已變通。則豈可擬入。近日摠管變通。太涉支離。當該銓官推考。此望筒勿施。前望單子入之。
정조 7년
副摠管前望單子入之。李亨逵落點。
정조 7년
傳于朴祐源曰。戶房承旨與閣臣入侍。
정조 7년
吏曹口傳政事。長陵令安鼎福。獻陵令朴忠煥。相換。檢閱李祖承單付。
정조 7년
朴祐源啓曰。檢閱李祖承。旣已還付。卽爲牌招察任。何如。傳曰。允。
정조 7년
傳于李亨元曰。吏房承旨入侍。
정조 7년
傳于安聖彬曰。當該首醫。拿問處之。
정조 7년
傳于朴祐源曰。留院公事入之。
정조 7년
以李祖承李敬五囚單子。傳于安聖彬曰。分揀。
정조 7년
以首醫吳道炯拿處傳旨。傳于安聖彬曰。分揀。
정조 7년
朴祐源啓曰。今二十五日元陵告安祭親祭祭文。當爲製進。大提學黃景源。待明朝牌招。何如。傳曰。允。
정조 7년
傳于安聖彬曰。左承旨入侍。
정조 7년
朴祐源。以弘文館言啓曰。校理李頤祥。自鄕上來云。卽爲牌招察任。何如。傳曰。允。
정조 7년
以校理李頤祥牌不進罷職傳旨。傳于朴祐源曰。只推。更爲牌招。
정조 7년
以校理李頤祥再牌不進罷職傳旨。傳于安聖彬曰。只推。
정조 7년
傳于朴祐源曰。陽川縣監。口傳擇差。待下批辭朝。
정조 7년
吏曹口傳政事。以鄭景祚爲陽川縣監。
정조 7년
以京畿監司陽智等邑雹災形止狀啓。傳于安聖彬曰。昨以龍仁等邑雹災形止。已有下諭。而觀此狀本。竹山安城被災。比龍仁等邑尤酷。言念民事。萬萬罔措。至又竹山安城。以漢南稍實邑。方期西成。意外災傷如此。此時本邑守令。不可暫刻曠官。竹山府使。使之待城門開下送。差使員之任。以他差使員中兼用。府使下去之後。另加撫摩奠接。無至失所之境事。面飭下送之意。令廟堂卽爲嚴飭京畿監司處。他餘各邑。如有未報來處乎。亦爲條列狀聞事。分付。竹山外諸邑幾面幾里。被災形止。亦卽條列登聞事。一體。分付。
정조 7년
傳于朴祐源曰。兩所初場入門時。擧子有蹂躪之患云。是豈當初嚴飭之意乎。禁亂官應辦官。從當處分。明日又復如前。竝與試官而別樣嚴勘。以此預爲分付。無或犯科。蹂躪人數。亦令各該所試官。首實草記。致傷與否。亦令問于禁亂所以聞。今番兩所主掌官。皆以引儀出身差送。主掌官。旣非中庶之窠。則該郞之如是劃出。此亦不善奉公之一端。禮曹堂上。從重推考。
정조 7년
安聖彬。以備邊司言啓曰。因京畿監司沈頤之所啓。批旨有卽令廟堂今日內草記回啓之命矣。卽見其所啓。則以爲。本道穡事。旣判歉荒。纔經大賑。穀簿枵然。明春還民之繼巡接濟。萬無其策。而若得錢財。則庶有拮据之道。本道一年儲置米。約爲五千餘石。各邑上下。則以錢需用。儲置米則使之捧留於各該邑。以爲添還之資。且五軍門京各司屯穀之自本道輸去。幾爲四五千石。亦爲捧留於該邑。移作常賑穀。接濟還民。以價本輸送於本衙門。而此外或有從便貿穀之道。關西小米。限二萬石許劃。則自臣營推移取用於錢財有裕處。而以關西小米。移送本衙門。作錢充補爲辭。畿農判歉。穀簿不敷。明春還民之接濟。惟在秋成後儲穀一事。儲置米一年用下之數。以錢需用。留作常賑穀。實爲便當。可合從施。至於各軍門屯穀。則如守摠兩營之放料。全靠於此。似有掣礙。其中糧餉屯及各司屯田。亦或有以錢收捧之處。摠論其穀數。雖不免零瑣。不害爲推移相資之道。更爲商確稟處。其他方便貿穀之道。先爲推移。然後方可以措手。今此添還。屬之常賑穀。則賑廳錢貸用。事甚正當。先爲取用於該廳。關西小米二萬石。依所請劃給。以爲推移充補之地。何如。傳曰。允。屯穀事。旣以更爲商確爲辭。然則各營門各衙門。一一商確稟處。明日內如可盡爲商確。待商確畢。卽爲草記。糧餉堂上處。如欲商確。則方在陵所役處。發遣備郞商確。或發遣戶郞商確間。亦須趁卽商確出場。似好矣。
정조 7년
李亨元。以兵曹言啓曰。闕內入直訓鍊都監局別將把摠哨官及內三廳將守門將。銅龍門把摠哨官等番單子。每中日入啓受點。趁期替直矣。今番則動駕相値。不得入啓受點。依例回鑾翌日。入啓受點後。分所單子。亦爲書入。巡將監軍。以今八月二十四日受點人員。二十六日至。以爲仍察。而今八月二十五日二十六日至。大省記及別省記。依例修正。二十四日。預爲書入。京中軍號。亦以今八月二十五日二十六日至。預爲啓下。留置政院。逐日頒布。隨駕所軍號。自隨駕所啓下頒布之意。敢啓。傳曰。知道。
정조 7년
李亨元。以兵曹言啓曰。今此幸行時。交龍旗預爲調習矣。今亦依前例。旗與竹。出郊外試習之意。敢啓。傳曰。知道。
정조 7년
李亨元。以兵曹言啓曰。今此幸行時。侍衛禁軍。不可不點擇以行矣。各番禁軍中。新受馬及病蹇不能致遠之類。依例推移替直之意。敢啓。傳曰。知道。
정조 7년
刑曹啓目。粘平山府殺獄罪人金德伊獄事云云。係是疑案。傅之惟輕。恐不害爲審克之道。而臣曹不敢擅便。上裁敎是白乎旀。初覆檢官。竝只推考警責爲白乎旀。載寧郡囚推罪人李京輝獄事云云。各別嚴刑究問。期於一一輸款。更爲啓聞後。稟處爲白乎旀。殷栗縣殺獄罪人景元甲獄事云云。獄體甚重。臣曹不敢擅便。上裁敎是白乎旀。當該初覆檢官。推考警責爲白乎旀。谷山府殺獄罪人金光柱獄事云云。雖與奸所無異是白乎乃。臣曹不敢擅便。上裁敎是白乎旀。鳳山郡殺獄罪人文福東獄事云云。。體至嚴。臣曹不敢擅便。上裁。何如。判付啓。平山府殺獄罪人金德伊獄事段。此獄疑端。不一而足。實因則沒模捉也。詞證則不分。明也。從又行兇器仗。元無所據兺除良。屍親所告。亦不過急呼一聲。當初相鬪之不猛。可以推知是遣。且干證是在。鄭二男夫妻。居在一室。最詳顚末。論以主客之誼。決無右袒金女之理是去乙。初覆檢諸招。一辭不變。痛陳其冤狀。外此切隣之招。俱非參見於相鬪時者。此獄案反覆參究。決不可容議於成獄是如乎。金德伊段。特爲參酌定配。檢官推考事。依回啓。施行爲旀。載寧郡殺獄罪人李京輝獄事段。殺獄何限。而豈若此獄之慘毒。匹婦含冤。尙足干和。七人竝命。何等變怪。女子雖云偏性。捨生實非常情。如無至難處至難容之事。決不容易辦死是去等。今此母女兄弟。同心決死。岸上之麻鞋。手項之編絛。想像光景。令人愍惻。此不代殺。則何以慰冤魂而伸幽鬱乎。正犯京輝。以叔姪之親。兼鄰里之誼。追理受笞之嫌。苛摘拾穗之事。逞兇一念。橫着胸中。雖無他爭詰之端。推而納之。卽京輝。是也。由我之律。渠烏免。況旀加之以草賊之惡名。慫慂討捕將差。恐喝危逼。無所不至。原其罪狀。殆甚於抽刃而手刺。渠之一人。雖伏三尺。未足以償七人之命。而幾年訊推。一味呑吐。爲道臣者。但當加刑。輸款後已是去乙。忽置此囚於然疑之科。大是意外兺不喩。觀其狀語。以輕不至於百杖。重不至於一律。爲折此獄之左契。捏引不當引之律文。置之不生不殺。不刑不杖。不放不流之間。末又仍請律外之法。律外之法。指怎麽律外。甚麽法耶。只恁麽讞議而已。則將成模稜斷例。舊董處置。揆以事理。寧有這般獄體。該道臣從重推考。京輝。身乙良。如前除良。各別同推。以爲從速取服之地爲有矣。更或延拖。難免其責。惕念嚴飭之意。措辭行會爲旀。所謂討捕將是在。鄭厚賓稱名漢段置。受囑威脅。情狀痛駭。嚴刑一次。取招以聞事。竝以分付爲旀。殷栗縣殺獄罪人景光甲獄事段。奉胄致命。雖在辜限。屍親納供。亦云病死。道狀曹啓。俱置傅生。到今別無更問之端。特爲放送。檢官推考事。依回啓。施行爲旀。倭同段。當其檢驗之日。乃有逃避之擧。倫常之滅絶。無復餘地。不可以鄕外蚩氓。有所寬恕。嚴刑一次。放送爲旀。谷山縣殺獄罪人金光柱獄事段。眞贓狼藉。手勢兇毒。不可以傷處緊歇。遽議於故殺與否是隱乃。若以獄情論。則深山半夜。携手同歸。爲其夫者。目擊此狀。不忍一時之血憤。暗售寸刃之兇謀。理無足怪兺不喩。且按先朝癸巳受敎。有曰與奸所捉奸無異者。勿爲同推。實爲此獄傍照之律。特爲減死定配。河女事。依回啓。施行爲旀。鳳山郡殺獄罪人文福東獄事段。胸膛傷痕。旣與渠供中數次足踼之說脗合。則此獄元犯。非渠而誰。償死之律。無容更議是隱乃。但爲親助勢。常情之所不免。一獄竝命。王政之所宜愼。且最先下手。旣是德興。則福東之施以次律。允合於續典減死之文兺不喩。德興之自刎。旣由於不忍見其子之由渠就死。執此究之。此獄雖謂之已償命。可也。福東段。加刑一次。徒三年定配爲良如敎。
정조 7년
同副承旨趙興鎭疏曰。伏以。臣卽接家信。則臣之老母。猝患關格。症勢危重。促臣歸護。臣聞來。方寸煎灼。按住不得。玆敢忙陳短章。徑出禁扃。伏乞聖慈。俯垂鑑諒。亟許遞改。俾便救護。仍治臣擅離之罪。以肅朝綱。千萬幸甚。臣無任屛營祈懇之至。答曰。省疏具悉。爾其勿辭。救護母病。
정조 7년
癸卯八月二十一日辰時。上御誠正閣。都監都提調。京畿監司入侍時。都監都提調鄭弘淳。京畿監司沈頤之。行都承旨沈豐之。假注書徐瀅修。記事官李崑秀尹行任。以次進伏訖。弘淳進前曰。日問聖體。若何。上曰。少勝矣。今欲發行乎。弘淳曰。明欲發行矣。上曰。奉審後更加商量。務從審愼。可也。弘淳曰。當臨時稟裁矣。上曰。明當送人改修。規模詳細錄送也。弘淳曰。不必以狀啓爲之乎。上曰。不必狀啓矣。上曰。事役則似不至張大乎。弘淳曰。事體雖重。而工役則初不浩繁矣。至於財力。量其容入。與戶判相議爲之。何如。上曰。依。命畿伯進前。上曰。雨雹後列邑所聞。何如。弘淳曰。昨日又有雨雹處云矣。上曰。何處。頤之曰。龍仁陽智等邑。昨又雨雹云矣。上曰。今年農形。比昨年反有甚焉。昨年則田穀豐登。而今年則竝與田穀而失稔矣。今日大臣適入侍。凡係接濟之方。豈可不反復講究乎。大抵生穀。茫無其策。捧還亦無其望。哀我顚連之赤子。將何以免於溝壑。言念及此。玉食靡甘。然朝廷則雖以施惠爲主。而爲守令者。必力捧還穀。然後可以爲明年種子。列邑果能知此義乎。弘淳曰。必當竭誠徵捧矣。頤之曰。目今講究荒政。無出於賑穀。而今年則國儲罄竭。廟堂亦無措手之道。民事誠罔涯矣。上曰。昨日回諭。何時出去。頤之曰。三更出來矣。上曰。何時下敎。若是遲滯乎。命注書出去。遲滯委折。使坐直承旨査出入奏。右副承旨安聖彬追入進伏。上曰。向來有一守令遞來者。以爲數萬石停退。固知有永失之慮。而失數萬石穀與失數萬生靈。輕重逈殊云云。此言儘有理。且穀簿則有待豐充補之道。而民生則一失之後。將何以充補耶。江華穀。勢將取來。以補賑資。而南漢則戶曹經費之不足。平年猶然。況災年乎。此則不得不屬之戶曹矣。至於兼料米。則目今都監形勢。不得不劃給。當初革罷時。爲慮大將之私用。以庚辰作米爲說。而貢價與軍兵放料。名色旣異。則本局之必欲推出。不是異事。且五年不給。而使訓局無中策應。豈非行不得之政乎。向來訓將之兩朔不放。固可謂失着。而失着自失着。支放之千餘石不足。何可不爲之經理。而使之白紙辦出乎。弘淳曰。雖使頒祿不足。當給者先爲劃給。不足者。更圖經紀。豈可各自主管。而不念共濟之義乎。上曰。日前戶判。以關西小米。充給兼料米爲請。而予則以爲。關西小米。亦何可逐年取來乎。弘淳曰。關西小米。固難每每取用。而目下他無推移之道。則勢將如此區處矣。上曰。名色則雖異。而惠廳之劃給戶曹。恐未爲不可矣。弘淳曰。故奉朝賀洪鳳漢。兼戶判惠堂時。每年送一兩錢。取一石米。惠廳貌樣。因此漸致板蕩。故伊後送八千石米。使戶曹勿復請得。到今惠廳必不肯許。而若以戶曹別貿價。委之於惠廳。使之擔當。則似當聽施矣。上曰。此則出去陵所。與戶判相議爲可。而江華南漢。當分給於戶曹。京畿。何以分排則爲好耶。弘淳曰。江華屬之京畿。似勝矣。上曰。然矣。幾何則可以分排耶。頤之曰。尤甚少不下十邑。此則還賑竝當爲慮。惟在朝家量宜處分。而恐不下萬石矣。上曰。以大米言之耶。頤之曰。然矣。上曰。見今江華留庫。幾何云耶。頤之曰。留庫爲三萬餘石云矣。上曰。生穀之道。將何以經紀。頤之曰。本道穡事。已判歉荒。而纔經大賑。穀簿枵然。以此穀簿。較量民勢。則明春還民之繼巡接濟。萬無其策。目今急務。惟在儲穀一事。他道旣無轉移之處。則勢將自本道某條變通。而實無好樣道理矣。若得錢財。則庶有拮据之道。蓋本道一年用下儲置米。約爲五千餘石。各邑上下。則以錢需用。儲置米則付之本道。使之捧留於各該邑。仍作常賑穀。以爲添還之資。且五軍門京各司屯穀之自本道輸去者。幾爲四五千石。隨其本衙門收捧之數。亦爲捧留於該邑。移作常賑穀。接濟還民。以價本輸送於本衙門。使之充補用下。亦足爲添助之策。而此外或有從便貿穀之道。有錢財然後。可以措手。顧今節序漸晩。不可不及時區劃。關西小米。限二萬石許劃。則自臣營推移取用於錢財有裕處。而其推移之數。以關西小米。移送本衙門。作錢充補。似好。下詢廟堂而處之。何如。上曰。依爲之。係是生穀之方。卽令廟堂。今日內草記回啓。可也。出擧條上曰。列邑守令。連加申飭乎。檢田捧糴。若不盡心。則安用此守令爲哉。頤之曰。或關飭或面飭。必當盡心矣。上曰。今番陵幸。則果無貽弊於民者乎。頤之曰。全數剋減。故無一毫弊端矣。上命大臣畿伯先退。謂頤之曰。陵幸後當卽發巡乎。必須善加撫摩。俾無一民捐瘠也。大臣畿伯先退。上曰。昨日有旨。何故遲滯。聖彬曰。俄者査出。則昨日注書入侍。故無人書出。初更五點入侍罷後。始爲書出以給云矣。上曰。未暮前所下之有旨。入侍前。何不書出乎。仍命昨日有旨遲滯注書。竝令該府拿問處之。出榻敎又命書傳敎曰。詞訟劇地。必多妨務。副摠管李鎭翼。本職許遞。今日政。以在京無故人。各別擇擬。命退。諸臣以次退出。
정조 7년
癸卯八月二十一日巳時。上御誠正閣。戶房承旨與閣臣入侍時。原任直閣金宇鎭。同副承旨趙興鎭。假注書徐瀅修。記事官李崑秀尹行任。以次進伏訖。上謂宇鎭曰。久不見矣。廣州年事。何如。宇鎭曰。沿江四五面。歉荒殆甚於昨年。而其他諸面。則不至大無矣。上曰。然則將不免設賑乎。宇鎭曰。不可以四五面歉荒。遽議設賑矣。上曰。陵幸時都差使員。多有勞役乎。宇鎭曰。別無勞役之事矣。上曰。目今民情。何如。宇鎭曰。稍實面。或有來訴之民。則臣輒以還穀之趁期準捧。預先嚴飭。而觀其貌樣。初無凶歲顚連之色矣。上曰。荐歉之餘。又此失稔。民事誠罔涯。今番幸行。別無貽弊於民者乎。宇鎭曰。以儲置未會減。故無一毫撓民之端矣。上命廣尹先退。諸臣隨卽退出。
정조 7년
癸卯八月二十一日午時。上御誠正閣。吏房承旨入侍時。左副承旨徐鼎修。假注書徐瀅修。記事官李崑秀尹行任。以次進伏訖。上曰。俄者注書處分中。金孝建則以事變注書。必先申退。而混入現告。何也。鼎修曰。似由於不察而然矣。上命金孝建原傳旨付標。使之斯速入來。賤臣承命出傳。還入進伏。上命退。諸臣以次退出。
정조 7년
癸卯八月二十一日申時。上御誠正閣。吏房承旨入侍時。左副承旨徐鼎修。假注書金孝建。記注官金龍顯金鳳顯。以次進伏訖。上曰。玉堂李頤祥。有何情勢。連事違牌乎。問入。留院公事。亦爲條列書入。賤臣承命出傳。持公事還入。上命退。承史以次退出。
정조 7년
癸卯八月二十一日酉時。上御誠正閣。左承旨入侍時。左承旨朴祐源。假注書金孝建。記注官金鳳顯。記事官尹行任。以次進伏訖。上曰。判分紙持入。賤臣承命出。持紙𨋀還入。上命書黃海道殺獄狀啓判付。上曰。留門爲難。翰林李祖承。待令於中樞府直房事。分付。賤臣承命出傳。上命退。承史退出。
정조 7년
行都承旨沈豐之坐。行左承旨朴祐源坐。右承旨李亨元坐直。左副承旨徐鼎修坐。右副承旨安聖彬坐直。同副承旨趙興鎭病。注書二員未差。假注書徐瀅修仕金孝建仕直。事變假注書未差。
정조 7년
傳于沈豐之曰。都承旨入侍。
정조 7년
傳于沈豐之曰。都承旨馳詣元陵。奉審以來。
정조 7년
傳于徐鼎修曰。吏房承旨入侍。
정조 7년
傳于朴祐源曰。禮房承旨馳詣宗廟景慕宮。奉審摘奸以來。
정조 7년
傳于李亨元曰。奉審承旨入侍。
정조 7년
以義州府尹盛京禮部咨文上送事狀啓。傳于安聖彬曰。卽令文任。別撰回咨。星火入送。措語務從詳備。大臣取見。刪潤。入啓。觀此皇旨旨下。辭旣縷縷。至有使禮部堂官。傳諭知之語。來頭使行。當有謝恩乎。然則咨文中亦不可不添入此句語。議于諸原任。指一草記事。招致備郞。以此意傳于大臣。
정조 7년
李亨元。以備邊司言啓曰。昨因京畿監司沈頤之所啓。本司草記批旨。有屯穀事。旣以更爲商確爲辭。然則各營門。各衙門一一商確稟處。明日內如可盡爲商確。待商確畢。卽爲草記之命矣。謹依下敎。一一商確于各軍門糧餉廳各衙門。則訓局元無屯田。守摠兩營屯穀。皆是校卒逐朔放料之資。勢難推移。此則置之。他營門糧餉廳各衙門穀物。則捧留本邑。其代則以錢充給。別無掣礙之端。而本來以錢收捧之屯。今當災歲。以穀責納。有咈民情。只就自初以穀收之屯。今年則一付之該道道臣。依例捧穀。留置本邑。則亦可以積少成多。添助巡還。依道臣所請。施行。何如。傳曰。允。擧行形止。仍令該道臣狀聞。可也。
정조 7년
安聖彬。以奉常寺官員。以都提調意啓曰。東籍親耕田所種皮稷打作。則所出爲三石五斗之意。敢啓。傳曰。知道。